Miljardêr David Rockefeller oorlede - Maroela Media
David Rockefeller (Mei 2007) Foto: AP Photo/Richard Drew, File
Die wêreld se oudste miljardêr, David Rockefeller, is in New York in die ouderdom van 101 oorlede.
Hy was die laaste oorlewende kleinseun van Standard Oil-stigter John D Rockefeller.
David Rockefeller het Maandag by sy huis in Pocantico Hills in New York gesterf, volgens 'n verklaring wat die familiewoordvoerder, Fraser P Seitel, uitgereik het. Die oorsaak van sy dood is hartversaking.
Hy was die enigste van John D Rockefeller Jr se vyf seuns wat 'n loopbaan in die bankwese gevolg het. Hy was die voorsitter en uitvoerende hoof van Chase Manhattan Bank. Hy het meer as 35 jaar as 'n leier van die bank en sy voorganger gedien en het in 1980 afgetree ná 11 jaar aan die stuur van die bank.
Rockefeller het tydens sy loopbaan by die bank meer as 200 staatshoofde in byna 100 lande ontmoet. Hy het verskeie takke en ander fasiliteite in meer as 70 lande geopen, aldus die verklaring oor sy afsterwe.
Chase Manhattan het die eerste Amerikaanse bankkantoor in Moskou oopgemaak en was die eerste Amerikaanse bank wat na China teruggekeer het onder Rockefeller se leiding.
Michael Bloomberg, voormalige burgemeester van New York, het gesê hy het David Rockefeller se toewyding tot die stad New York bewonder. "Geen ander individu het soveel bygedra tot die handel en burgerlewe van die stad New York nie," het hy in 'n verklaring gesê.
Rockefeller het $225 miljoen aan die Rockefeller Brothers Fund geskenk, wat in 1940 begin is om maatskaplike verandering wêreldwyd te bevorder. Hy het ook $100 miljoen elk aan die Museum van Moderne Kuns in New York, Rockefeller-universiteit en sy alma mater, Harvard-universiteit, geskenk.